প্রথম দফায় হাজির না-হওয়ায় দ্বিতীয়বার রুইয়াকে সমন পাঠিয়েছিল ভবানীভবন। সিআইডি সূত্রের খবর, বৃহস্পতিবার সন্ধ্যাতেই আইনজীবী মারফত চিঠি পাঠিয়ে তিনি যে শুক্রবার হাজির হতে পারবেন না, সে কথা জানিয়েছিলেন রুইয়া। চিঠিতে জানানো হয়, জেসপের মালিক ব্যবসার কাজে কলকাতার বাইরে রয়েছেন। তাই, রাজ্য গোয়েন্দা সংস্থার নির্দেশ পালনে তাঁকে অন্তত দু’সপ্তাহ সময় দেওয়া হোক।
এদিন সিআইডি’র এক কর্তা জানিয়েছেন, হাজির হওয়ার জন্য রুইয়া যে সময় চেয়েছেন তা দেওয়া হবে। কিন্তু এরপর হাজিরা এড়ালে তাঁকে তৃতীয় দফায় সমন করা হবে। তাতেও কাজ না হলে শিল্পপতির গ্রেফতারের অনুমতি চেয়ে আদালতে আর্জি জানাবে সিআইডি। চিঠির প্রেক্ষিতে অনুমতি দেওয়া হলেও রুইয়ার গতিবিধি জানার চেষ্টা করছেন গোয়েন্দারা। সিআইডি সূত্রের খবর, রুইয়া এখন দিল্লিতে রয়েছেন। তাঁর আচমকা দিল্লিযাত্রার কারণ অবশ্য খোলসা করতে চাননি
সিআইডি আধিকারিকেরা।
শুধু রুইয়া নন। গরহাজিরার কারণ দর্শানো আরও একটি চিঠি পেয়েছে ভবানীভবন। পবনের পাশাপাশি সংস্থার জেনারেল ম্যানেজার (ফিনান্স) অশোক অগ্রবাল এবং প্রাক্তন ফিনান্স আধিকারিক মহেশ গুপ্তকেও এদিন তলব করা হয়েছিল। তাঁদের দু’জনের মধ্যে মহেশ সিআইডি’কে চিঠি দিয়ে জানিয়েছেন, ব্যক্তিগত কারণে তাঁর পক্ষে এদিন হাজির হওয়া সম্ভব নয়। সিআইডি’র নির্দেশ মেনে আগামী সপ্তাহে তিনি ভবানীভবনে যেতে পারবেন।
ব্যতিক্রম বলতে শুধু সংস্থার জেনারেল ম্যানেজার (ফিনান্স)। সকাল সাড়ে ১১টা নাগাদ ভবানীভবনে পৌঁছন অশোক। তদন্ত এ পর্যন্ত যতদূর এগিয়েছে তার ভিত্তিতে অশোককে বেশ কিছু প্রশ্ন করেন তদন্তকারীরা। বৃহস্পতিবার তালা না থাকায় কারখানার একটি দফতরে তল্লাশি চালানো সম্ভব হয়নি। এদিন সে ব্যাপারেও জানতে চান গোয়েন্দারা। সূত্রের খবর, যাবতীয় অস্বস্তিকর প্রশ্নের ক্ষেত্রে রুইয়ার কোর্টে বল ঠেলে দিয়েছেন অশোক। তাঁর যুক্তি, কারখানার দৈনন্দিন কাজে যুক্ত থাকলেও সংস্থা পরিচালনার বিষয়ে রুইয়ার সঙ্গে তাঁদের সরাসরি কোনও কথা হতো না। একমাত্র রুইয়ার পক্ষেই সে সব প্রশ্নের উত্তর দেওয়া সম্ভব।